In nomine unigeniti Dei et Salvatoris nostri Jeshu Christi, Frotgarius, sancte Cabilonensis ecclesie humilis episcopus, omnibus nostro sub regimine constitutis compertum esse volumus, quoniam adiit presentiam nostram quidam vir nomine Alexander, humiliter deprecans ut unam nostro in episcopatu commanentem capellam duobus filiis suis Bernardo atque Evrardo per scriptum firmitatis condonaremus. Est autem jam dicta capella sita in comitatu Lugdunensi, in villa Saviniaco, dicata in honore beate Dei genetricis Marie, et pertinet ejus beneficium ad abbatiam sancti Marcelli martiris. Nos vero tanto libentius cessimus quanto congruum consideravimus; jussimus itaque, per assensum Rotberti comitis, qui prefixam abbatiam tenebat sancti Marcelli, jam nominatis fratribus Bernardo levita atque Evrardo puero, hujus nostre auctoritatis testamentum tradere, per quod statuentes designamus et designando statuimus ut, diebus quibus vixerunt, prelibatam capellam cum omnibus tam decimis ad se juste vel legaliter pertinentibus, teneant et possideant, et omnibus annis, festivitate beati Marcelli, rectoribus ejusdem denarios XX, ex beneficio, et nobis vel nostris successoribus ex decimis statutum censum persolvant. Ut autem a nemine successorum nostrorum valeat dissolvi, manu propria firmavimus et nobis commissis fratribus vel filiis subter firmari precepimus. S. Frotgarii episcopi et Rotberti comitis et uxore sua Ingeltrudis. S. Lamberti, comitis, qui consensit. S. Adelulfi. S. Agini archidiaconi. S. Tetardi decani. S. Gausberti qui consensit. S. Evrardi levite. S. Rannulfi levite, Arberti, levite. S. Otberti, levite. S. Vuandalgaudi presbiteri. S. Raculfi levite, et Contardi levite. Ego Vuolfardus sacerdos rogatus scripsi dictavi, die jovis in mense junio. Anno VI regnante Lothario rege.